***Βιωματικές δραστηριότητες για την αξία της ‘Ευτυχίας’ - Διάρκεια 90 λεπτά***

Το εργαστήριο στοχεύει κυρίως να προκαλέσει χαρά, συναδελφικότητα, αλληλοβοήθεια, συνεργασία, εμπιστοσύνη και φιλική διάθεση. Η Ευτυχία στο σχολικό περιβάλλον εκφράζεται βασικά με το παιχνίδι και την επιβράβευση. Θα χρησιμοποιηθούν στο πρώτο μέρος, το κατά δύναμη, δραστηριότητες χωρίς ανταγωνισμό και ένταση:

* **Στοιχεία Ευτυχίας:**

Σε κύκλο πιασμένοι από τα χέρια – αναφορά ονόματος και ενός στοιχείου ευτυχίας (π.χ. ελπίδα, χαρά, εμπιστοσύνη, φιλία, παιχνίδι, περπάτημα κπ.) & σηκώνοντας το δεξί πιασμένο χέρι δίνεται ο λόγος στον επόμενο.

* **Νοητή πάσα-βέλος (Διασκευή ΧΙ-ΧΑ)**

Χτυπάει τους μηρούς δύο φορές λέγοντας το όνομά του, χτυπάει δύο φορές τα δάκτυλα φωνάζοντας το όνομα κάποιου άλλου κα ενώνοντας της παλάμες σε βέλος δείχνει το πρόσωπο (αυτού του άλλου) που παίρνει την πάσα. Αυτός συνεχίζει με τον ίδιο τρόπο. Παραλλαγή: Όποιος κάνει λάθος κάθεται…

* **Κυλιστή ιστορία (με βάση το πιο γλυκό ψωμί του κόσμου)**

Ο/Η συντονιστής/τρια αφηγείται σύντομα και συνοπτικά το παραμύθι «*το πιο γλυκό ψωμί του κόσμου*». Ο πρώτος συμμετέχων ξεκινάει με μια αρχική φράση του παραμυθιού και ο/η καθένας/μία μετά (προς τα δεξιά)συμπληρώνει μια φράση μέχρι να κλείσει ο κύκλος.

* **Σπασμένο τηλέφωνο**

Κρατάμε τα χέρια μας στον κύκλο. Στο κέντρο του κύκλου βγαίνει ένας/μια κατάσκοπος. Ο/Η εμψυχωτής/τρια δίνει ένα «σήμα» με το βλέμμα σε κάποιον/α τυχαία. Εκείνος σφίγγει το χέρι του/της διπλανού/νής του/της. Το σφίξιμο περνάει (μεταδίδεται) από τον έναν στον άλλον μέσα στον κύκλο. Ο/Η κατάσκοπος θα πρέπει να δει το σφίξιμο την ώρα ακριβώς που μεταδίδεται από το ένα άτομο στο άλλο. Αναφέρει σε ποιον/ποια το είδε και μπαίνει εκείνος κατάσκοπος στη θέση του.

* **Βαδίζω …. διαφορετικά**

Χωρισμός της ομάδας σε νούμερα 1 και 2. Ο/Η συντονιστής ζητάει κάθε φορά από κάποιο νούμερο να περάσει απέναντι με συγκεκριμένο τρόπο βαδίσματος ( βιάζομαι πολύ, βρέχει, απόλυτο σκοτάδι, κουτσαίνω, πολύ χαμηλό ταβάνι, αναστενάρης, έχει παγώσει το χιόνι και γλιστράει, παιχνίδι βάζουμε πόδι κ.ά.). **Σταματάμε** με το σήμα της Ο/Η εμψυχωτής/τρια μπορεί να σταματάει/‘παγώνει’ την κίνηση και να ρωτάει τα ‘αγάλματα’ τι αισθάνονται, τι σκέφτονται, τι προσπαθούν κλπ.. [*Είναι σημαντική η εσωτερική ενέργεια των αγαλμάτων]*

* **Παίζω υπεύθυνα για την ΟΜΑΔΑ**

Ένα μπαλάκι πετιέται από τον ένα παίχτη στον άλλο με προσοχή (χαμηλό πέταμα) χωρίς να πέφτει κάτω. Η ρίψη γίνεται διαρκώς συγκεκριμένα από τον ένα παίκτη πάντα στον ίδιο συμπαίκτη του κύκλου. Αφού αυξηθεί η αυτοσυγκέντρωση προστίθεται και δεύτερο μπαλάκι και μετά από λίγο και τρίτο μπαλάκι. Βιώνεται η συμμετοχή σε μια ομαδική επιτυχία μέσα από την προσήλωση, το συντονισμό και τη συνεργασία.

* **Η λίμνη με τα ψάρια**

Χωρισμός της ομάδας σε νούμερα 1 και 2. Το 1 μπαίνει σε στίχο απέναντι από το 2. Οι δύο στίχοι είναι αντικριστοί. Αυτοί όλοι μπορεί να είναι π.χ. τα ψάρια της λίμνης. Βγαίνει ένας / μια παίχτης/τρια και περπατάει στον κατά μήκος κεντρικό άξονα της ‘γαλαρίας’ που δημιουργήθηκε. Αντικριστοί συμμετέχοντες πρέπει να συνεννοούνται ανά δύο με το βλέμμα και να επιχειρούν αλλαγή θέσης χωρίς να τους πιάσει ο κροκόδειλος που καραδοκεί βηματίζοντας στον κατά μήκος άξονα. Όποιος/α πιαστεί γίνεται κροκόδειλος.

* **Ο τυφλός στο ναρκοπέδιο**

Η ομάδα διασκορπίζεται στο χώρο (νάρκες). Σε ζευγάρια ο κάθε οδηγός προσπαθεί να περάσει τον τυφλό του κάθετα διασχίζοντας το ναρκοπέδιο προκαλώντας έναν ήχο (π.χ. χτυπάει με το μολύβι ένα τετράδιο). Οι νάρκες μπορούν να βοηθούν κατά περίσταση βγάζοντας έναν ήχο ( π.χ. μπιπ-μπιπ…)

**………………………………….………………………………………………………………………………………………………………….**

**ΟΜΑΔΕΣ (**κατά προτίμηση τετράδες ) – Διάρκεια περίπου 45΄

* **Ζωγραφίζουμε την Ευτυχία με ...χρώματα ..........**
* **Πρόταση για περισσότερο ευτυχισμένη ζωή (Το σχολείο της Καρδιάς)** \* Διασκευή από το εκπαιδευτικό υλικό (LVEP 4-7). Δίνεται έντυπο σε όλους. Πως ο Μαρκ βρήκε την ευτυχία στο σχολείο των ονείρων του?
* **Σημεία συλλογισμού για την Ευτυχία** Η ομάδα καταλήγει σε σημεία συλλογισμού όπως πρέπει να γίνεται για όλες τις Αξίες. Πιθανές φράσεις, αποφθέγματα, αξίες (π.χ. Παίρνεις ευτυχία όταν δίνεις ευτυχία, Ευτυχία είναι να γνωρίζεις, ευτυχία είναι να ξέρω ότι με αγαπούν, αισθάνομαι ευτυχία όταν δίνω Ευχές……)
* **Αφίσα** *(τι μειώνει στη σύγχρονη ζωή τις ευτυχισμένες στιγμές)* Κατασκευάζεται αφίσα που καταγράφει με λέξεις , φράσεις, γνωμικά, σκίτσα, χρώματα κλπ. αυτά που «μολύνουν» και επηρεάζουν αρνητικά την ευτυχισμένη ζωή.
* **Πρόταση για περισσότερο ευτυχισμένη ζωή (Μπίλυ ο ψευτοπαλικαράς)** Από το εκπαιδευτικό υλικό. Δίνεται έντυπο σε όλους. Πως έφθασε ο Μπίλυ να νιώθει ευτυχία?
* **Σχολιάστε τις εικόνες** (Δίνονται εικόνες από διάφορα έντυπα και περιοδικά και η ομάδα καταγράφει τις πιθανές πηγές ευτυχίας για τα πρόσωπα των φωτογραφιών π.χ. οικογενειακή ζωή, αθλητική νίκη, φιλοζωία ....) - Συζήτηση